Lars Aagaard (M), 2024-01-24:
Tak for ordet, og tak til Liberal Alliance for forslaget.
Det er, som ordføreren for forslagsstillerne også er inde på, vigtigt, at Danmarks elnet følger med udviklingen, i takt med at vi elektrificerer vores samfund og skifter de fossile brændsler ud med vedvarende energi.
Og jeg deler fuldt ud Liberal Alliances ambition om at afkorte nettilslutningstiderne.
Vi har sammen et stort ansvar her i Folketinget for at sikre de rette rammer for det danske elnet, så det kan forstærkes og udbygges hurtigere, så vi kan håndtere al den grønne strøm, der er på vej, og så vi i øvrigt også kan håndtere de virksomheder, hvis konkurrencekraft fremadrettet bliver påvirket af, om de kan få adgang til billig grøn energi, som jo er vedvarende energi; så det skal vi sørge for.
Vi kommer til at bruge meget mere grøn strøm i fremtiden.
Både i de danske husholdninger og i virksomheder vil der blive elektrificeret hurtigere med alt fra elbiler til varmepumper, og industrien omlægger.
Så der skal ske en udbygning af det eksisterende elnet, og det kræver mere sagsbehandling i kommunerne og i selskaberne og ekstra anlægsarbejder, når netvirksomhederne skal tilslutte produktion af el – også i forhold til forbrug.
For at elnettet ikke ender med at blive den begrænsende faktor for den grønne omstilling, har regeringen igangsat en række initiativer, som har til formål at reducere den tid, det tager at blive tilsluttet nettet.
Der er f.eks. med klimaaftalen fra 2022 igangsat analyser, der skal undersøge, hvordan der kan sikres hurtigere nettilslutning.
Energinet og netselskaberne er også allerede godt i gang.
I sommers kom de bl.a. med en række tiltag, som kan styrke deres samarbejde med det overordnede formål om at øge hastigheden på tilslutningsprocesserne.
Og det er jo, fordi der er en sammenhæng mellem det, der sker på transmissionsniveau, de høje spændingsniveauer og det, der sker i vores lavspændingsnet i distributionsselskaberne.
Regeringen har i november nedsat en ny arbejdsgruppe i regi af NEKST, som har specifikt fokus på hurtigere udbygning af elnettet, og arbejdsgruppen har nu igangsat deres arbejde – jeg var sammen med dem her i formiddag.
Analyserne fra klimaaftalen kommer også til at indgå i arbejdet i den specifikke NEKST-arbejdsgruppe.
Jeg ser et stort potentiale i NEKST, og jeg forventer, at arbejdsgruppen både vil kunne bidrage til at få greb om barrierer for hurtigere udbygning af elnettet og levere forslag til konkrete indsatser og løsninger.
Og så vil jeg gerne knytte en kommentar til selve forslaget.
Altså, opgaven lyder måske simpel: Det handler om at få gravet nogle kabler ned og få dem tilsluttet, og det skal gå hurtigt.
Der er dog en række faktorer, der kan spille ind på tilslutningstiderne, der betyder, at et tvunget udbud efter 18 måneder ikke nødvendigvis vil øge hastigheden af nettilslutningen.
Der kan f.eks. være situationer, hvor lang tilslutningstid ikke skyldes gravearbejde, men kompleksitet i andre underopgaver som f.eks. manglende myndighedsgodkendelser eller generel mangel på kompetent arbejdskraft i branchen.
Der også være situationer, hvor lange tilslutningstider hos distributionsselskaberne skyldes, at en netvirksomhed må afvente forstærkninger i Energinets bagvedliggende net, og uden jeg kan i hele det danske elnet i hovedet, tror jeg det er en del af kompleksiteten i den case, som forslagsstillerne nævnte.
I ingen af de situationer vil et tvunget udbud gøre processerne hurtigere.
Modsat vil det faktisk medføre mere bureaukrati og pålægge netvirksomhederne en administrativ byrde.
Desuden har netvirksomhederne allerede mulighed for at udbyde anlægsopgaver i forbindelse med nettilslutning, hvilket de også ofte benytter sig af; nogle netvirksomheder gør det bl.a. ved at samle flere opgaver i ét udbud for at opnå økonomiske stordriftsfordele og sikre konkurrencedygtige priser.
At indføre tvunget udbud efter 18 måneder i enkeltsager kan derfor potentielt medføre øgede omkostninger og yderligere forsinkelser.
Når det er sagt, er jeg helt enig i, at det er vigtigt, at vi har fingeren på pulsen i forhold til at finde initiativer, der kan nedbringe tilslutningstiderne i elnettet.
En tvungen udbudsproces efter 18 måneder risikerer i værste fald at være både ufleksibel, tidskrævende og omkostningsfuld.
Regeringen vil derfor stemme imod beslutningsforslaget.
Men nogle gange skal man også lytte til intentionen i forslag og ikke til deres konkrete ordlyd.
Og jeg hæfter mig ved, at intentionen hos Liberal Alliance er at sikre hurtig udbygning og sikre klarhed omkring relationen mellem VE-developer og netselskab.
Jeg vil derfor – med forslagsstillernes accept, håber jeg – bede NEKST-arbejdsgruppen om at forholde sig til forslaget, ikke mindst forslagets intention om at afsøge, om der kan udvikles andre løsninger, der giver den ønskede effekt.
For vi skal lykkes med hurtigere nettilslutning; det er helt centralt.
Det lægger jeg vægt på, og det fornemmer jeg at rigtig mange af partierne også gør.
Vi skal være sikre på, at de konkrete løsningsforslag så også virker i virkeligheden.
Jeg opfatter reglen om 18 måneder som rigid, og vi stemmer derfor imod.
Men intentionen bag Liberal Alliances forslag deler jeg, og derfor vil jeg bede NEKST-arbejdsgruppen om at arbejde videre med intentionen, og det håber jeg vi kan samles om.
Tak for ordet.